Покчи нылпиос удмурт кылэз видео пыр дышетозы — Удмурт дунне\nBy Удмурт Дунне 1 февраля, 2016 15:38\nЮкаменск ёросысь Пыгыли гуртэ пыразы кионъёс\nВыль номер: Удмурт калыклэн лулыз\n«Шунды» огазеяськонысь егитъёс нылпи садэ ветлӥсь но пичи классъёсын дышетскись пиналъёс понна «Чингыли» проект малпазы. Табере пиналъёс удмурт кылэз но шаермылэсь историзэ дышетозы электрон шудонъёс но видео пыр.\nИчи лыдъем калыкъёслэн улоназы одӥгез тужгес сюлмаськытӥсез ужпум – анай кылэз но лулчеберетэз утён. Таӵе югдур удмуртъёс пӧлын но. Покчиослэсь мылкыдзэс бурдъяны юрттозы компьютер технологиос. Кунгожсьӧр кылъёсты дышетон понна сыӵе программаос трос ни, нош удмурт кылъя мультимедийной пособиос тырмыт ӧвӧл.\nЮгдурез тупатон борды басьтӥськиз удмурт егитъёслэн «Шунды» огазеяськонзы. Егит азьветлӥсьёс нылпи садэ ветлӥсь но пичи классъёсын дышетскись нылпиос понна «Чингыли» диск поттыны малпало. Покчиос 6 минутъем видео-урокъёс пыр удмурт кылэн, лулчеберетэн, шаермылэн историеныз но котыр дуннеен тодматскыны быгатозы, дышетскозы утьыны инкуазез но пӧйшуръёсты, гажаны анай-атайёссэс но эшъёссэс.\nОглом кылдытэмын луоз 10 видео-урокъёс. Котькудӥз бордын юнматэмын луозы кылтӥрлыкез узырмытӥсь но йырвизез сынась шудонъёс. Выль удмурт кылъёсты дышетыны юрттоз иллюстрациосын аудио—словарь. Со сяна, дискысь шедьтыны луоз егит удмурт гожъяськисьёсын малпам аудио-выжыкылъёсты, кылбуръёсты но мадиськонъёсты.\nМультимедийной проект бордын ужаны удмурт азьветлӥсьёс кутскизы ни, толэзь ортчыса, нырысетӥ емышъёссэс адӟыны луоз.\n«Чингыли» проект вормисе потӥз коммерческой луисьтэм мерлыко огазеяськонъёс куспын радъям Дышетонъя но наукая министерстволэн вожвылъяськоназ. Проект бордын тыршо удмурт егитъёслэн «Шунды» огазеяськонзы, Удмурт Элькунысь Дышетонъя но наукая министерство, «Мынам Удмуртие» телеканал.